RICHY กำไรปี 63 ลดเหลือ 102 ลบ. ใจดีแจก “ปันผลหุ้น-เงินสด”
RICHY กำไรปี 63 ลดเหลือ 102 ลบ. จากปีก่อนอยู่ที่ 147.38 ลบ. ใจดีแจก "ปันผลหุ้น-เงินสด"
25 ก.พ. 2564

บริษัท ริชี่ เพลซ 2002 จำกัด (มหาชน) หรือ RICHY รายงานผลการดำเนินงานงวดไตรมาส 4 และงวดปี 2563 มีกำไรสุทธิ ดังนี้

สำหรับปี 2563 บริษัทมีรายได้รวมเท่ากับ 869.06 ล้านบาท ลดลง 339.35 ล้านบาท หรือลดลงร้อยละ 29.07 เมื่อเทียบกับปีก่อนในงวดเดียวกันปัจจัยหลักจากการโอนรับรู้รายได้จากอสังหาริมทรัพย์ลดลงจำนวน 379.13 ล้านบาท หรือลดลงคิดเป็นร้อยละ 31.76 เมื่อเทียบกับปีก่อน เป็นผลมาจากปัจจัยหลายอย่าง ทั้งสภาวการณ์ภายในประเทศและภายนอกประเทศที่เกิดการแพร่กระจายของโรคระบาดไวรัสโควิด-19 จึงส่งผลให้การรับรู้รายได้ลดลง
ทั้งนี้ บริษัทมีกำไรสุทธิสำหรับปี 2563 เท่ากับ 101.52 ล้านบาท หรือคิดเป็นร้อยละ 11.68 ของรายได้รวม โดยมีกำไรสุทธิลดลงจากงวดเดียวกันของปีก่อนเท่ากับ 45.86 ล้านบาท หรือลดลงร้อยละ 31.12 ปัจจัยหลักมาจากรายได้จากการโอนกรรมสิทธิ์ที่ลดลง
พร้อมกันนี้ คณะกรรมการบริษัทมีมติปันผลเป็นหุ้นปันผล จำนวน 0.037037037 บาทต่อหุ้น และเงินสด 0.004831080 บาทต่อหุ้น กำหนดวันที่ไม่ได้รับสิทธิปันผลวันที่ 6 พ.ค.64 และกำหนดจ่าย 28 พ.ค.64